娛圈單打:天后偷嗒嫩草 雙方各得其所
喂,你真識食!真識食!講緊嘅係47歲拉丁裔樂壇天后Shakira。她早前公開一輯同大熱劇《艾蜜莉在巴黎》31歲黑人男星Lucien Laviscount的親密合照,原來男方參演其MV。當時已有好事之徒估計,天后可能想嗒嫩草!果不其然,英國八卦媒體爆料,指二人藉着拍MV一撻即着,正在發展地下情。唔知咁樣算唔算係姣婆遇着脂粉客呢?
話說Lucien最近為Shakira新歌《Punteria》拍攝MV,二人飾演情侶,但曲終人不散,私底下頻頻約會發展地下情。報道指,Shakira好想談戀愛,自從與年輕力壯的Lucien合作後即時着火,Lucien亦不介意女方年齡比自己大。乾柴烈火走埋一齊,當然係愛得地動山搖,之不過,天后身邊好友就擔心她受騙,認為Lucien只係想借天后名氣帶挈上位,並非真心愛Shakira,因此並不睇好喎。
計本欄話齋,呢啲擔心根本多餘!莫講話拍吓拖閒過立秋,就算結婚亦唔等於做人世。呢,荷里活明星咪好流行婚前協議書嘅,雙方分手後,一個崩都分唔到。甚至有啲大明星,連溝女前都會約法三章,慌死蝕底,咁所以,只要Lucien氹得天后開心,就算明知條仔藉自己名氣上位,又有乜所謂?
再講吖,Lucien在《艾蜜莉在巴黎》登場後,觀眾都驚為天人,覺得佢飾演的Alfie,實在比優柔寡斷的大廚男主角正太多。可見Lucien內外兼備,要走紅並不困難。當然,若有天后加持,點講都係有着數!